S’investiguen els contractes signats amb empreses vinculades amb l’operació Taula
09 de Febrero de 2016

Carcaixent

L’Ajuntament de Carcaixent ha iniciat la revisió dels contractes signats amb empreses vinculades amb l’operació Taula, per si existeix alguna relació entre algunes obres executades i la trama de cobrament de comissions que dirigia l'expresident de la Diputació de València, Alfonso Rus.

Concretament, s’ha procedit a investigar el contracte de la instal·lació del camp de gespa artificial dels Quatre Camins, executat per l’empresa Construcciones Francés, una de les implicades en la trama de comissions de la vessant de l’operació Taula vinculada al Pla d’instal·lació de camps de gespa artificial de la Diputació de València. Fonts de la investigació judicial assenyalen que la gespa va ser un dels terrenys en què es va deixar més marge per al repartiment de comissions, ja que no estava prefixat un percentatge concret de benefici i on s’estima que hi havia ‘mordidas’ que van arribar a superar-ne el 10%. Un altre dels contractes a revisar és la compra d’il·luminació LED dins del Pla de la Diputació de València per l’estalvi energètic que es va dur a terme en molts municipis de la província, i del qual també va formar part Carcaixent.

Paco Salom, alcalde de Carcaixent, ha volgut manifestar que l’actual equip de govern té un compromís clar amb la transparència des del primer moment, “no ens hem de quedar amb la sospita que el nom de Carcaixent puga aparéixer vinculat amb qualsevol trama corrupta, per la qual cosa investigarem a fons els contractes i determinarem les responsabilitats corresponents en el cas que n'hi haguera”.